送汪永豐被薦解組還朝
作者：曾丰
朝代：宋

paragraphs: 等之土蒲同，他豈不云便。
顧寧圖此君，曾不鄙吾縣。
小折彭澤腰，仰看督郵面。
何以剸爾繁，胸次剛百練。
何以活爾癃，筆下丹九轉。
堂上琴晝彈，境中枕宵奠。
那知彼魏相，不謂吾宓賤。
物議任物情，處之以無辯。
吾事盡吾心，持之以無倦。
木秀風必摧，水清石自見。
論定無後言，政成有公薦。
萬萬字民心，聊復書四卷。
概之六經然，意視文更善。
掇置黄麻中，專美學士院。
萬萬字民功，聊復碑一片。
概之輿議然，實視聲更羨。
掇置青編中，專美循吏傳。
行車氣駸駸，卧轍心戀戀。
中牟滿考回，太傅獨班見。
採珠有相酬，懷玉毋自衒。
我以無聊歸，茲其不勝羨。
已已長杜門，行行穩乘傳。
相望道何脩，相送足何殿。
缺然物將誠，聊爾詩當餞。